《戏用荆公体呈黄张二君》
宋代·洪刍

金华牧羊儿，稳坐思悠哉。谁人得似张公子，鞭笞鸾凤终日相得陪。

长夏无所为，垒曲便筑糟邱台。古今同一体，吾人甘作心似灰。

南方瘴疠地，郁蒸何由开。永日不可暮，渴心归去生尘埃。

人生会合安可常，如何不饮令心哀。张公子，时相见，我能拔尔抑塞磊落之奇才。

只愿无事常相见，有底忙时不肯来。

作者简介：宋洪州南昌人，字驹父。洪朋弟。哲宗绍圣元年进士。放意江湖，不求闻达。徽宗崇宁中坐元符上书邪等，降官监汀州酒税，入党籍。钦宗靖康中为谏议大夫。汴京失守，坐为金人括财，流沙门岛卒。有《老圃集》、《香谱》。